ፕሮፌሰር ትሮንቮል፡- ብርግፅ ከም ወፃእተኛ እዚ ግበሩ እዚ ኣይትግበሩ ምባል ከሰክፈኒ ይኽእል እዩ። ብዝበለፀ ፀገሞም ባዕሎም መንግስትን ህዝቢ ኢትዯጵያውያን ስለዝፈልጥዎ፡ ብዓርሰ ተበግሶ ፍታሕ ኣብ ምንዳይ ክሰምሩ ኣሎዎም። ይኹን'ምበር ናይ ኢትዯጵያ ተርእዮ ዝተፈለየን ኣብ ካሊእ ዓዲ ተራእዩ ዘይፈልጥን ኩነታት ኣይኮነን። ምስ ካልእ ሃገራት ኣነፃፂርካ'ውን፡ ተመሳሳሊ ፍታሕ ምሕባር ይከኣል'ዩ። መላእ ህዝቢ ኢትዮጵያን፤ ኣብ ከሉ ደረጃ ዘሎ መንግስታዊ አካላትን እቲ ጉዳይ ብግቡእ ክርድኡዎን ስጉምቲ ክወስዱን እንተኽኢሎም ዘይፍታሕ ኣይኮነን። ሓደ ከም መበገሲ ዝኸውን፡ እዞም ኣብ ህዝቢ ዝዝመቱ ዘለዉ ኣተሓሳስባታት ኣብ ሓቂ ዝተመሰረቱ እዮም ማለት ኣይኮነን። ይኹን'ምበር እቲ ኣብ ሓቂ ዘይተደረኸ ኣመለኻኽታ ኣብ ብዙሕ ሰብ እንድሕር ከም ሓቂ ኮይኑ ሰሪፁ ዝኸፍአ እዩ። እቲ ሕሶት ብዙሕ ሰብ እንተኣሚኑሉ፡ ናብ ሓቂ ክቕየር ይኽእል እዩ። ሳዕቤኑ ድማ ኣለዎ:: ኣብ መወዳእታ እውን እቲ ተገፊዐ፤ ተደፊአ ዝበለ ኣካል ማሕበረሰብ ኣሉታዊ ምላሽ ክህብ ይኽእል እሞ ምናልባት 'ውን እቲ ዝተጀመረ ሃገራዊ ለውጢ ናብ ድሕሪት ክመልሶ ይኽእል'ዩ። ስለዚ እቲ ዝበለፀ ፍታሕ ዝኸውን፤ እቶም ተገሊለ ተጠቒዐ ዝብል ስምዒታት ዘለዎ ህዝቢ ሕቶኡን ቅረቱኡን ብግቡእ ምድማፅ ከድሊ እዩ። ከምኡ ድማ ናብቲ ናይ ሓድሽ ለውጢ መገዲ ዝፅንበረሉ ኩነታት ምፍጣር የድሊ። ቢቢሲ ትግርኛ፦ እቲ ሓድሽ መሪሕ እቲ ግንባር፡ እቲ ንዝሓለፉ 25 ዓመታት ተግባራዊ ክኸውን ዝፀንሐ አካታዒ ስርዓት ፌደራሊዝም ቀዳዲዱ ዝድርብዮ'ዶ ይመስሎም ?
